ঘুষ না দেওয়ায় তিন লাখ.. | Barta24.com
ঘুষ না দেওয়ায় তিন লাখ টাকার ডিম রাস্তায় ফেলে দিলো পুলিশ!
১৭ মে, ২০১৯ | ০৪:৩৯
নাটোরের বড়াইগ্রামে ঘুষ না দেওয়ায় রশি কেটে পিকআপে থাকা পৌনে তিন লাখ টাকার ডিম রাস্তায় ফেলে দিয়েছে বনপাড়া হাইওয়ে থানা পুলিশ। এতে প্রায় সব ডিম ভেঙে নষ্ট হয়ে গেছে।
বৃহস্পতিবার (১৬ মে) ভোরে বনপাড়া-হাটিকুমরুল মহাসড়কের আগ্রান সুতিরপাড় এলাকায় এ ঘটনা ঘটে। এতে ডিমের মালিক বিপ্লব কুমার সাহার পথে বসার উপক্রম হয়েছে।
ক্ষতিগ্রস্ত ব্যবসায়ী ও স্থানীয়রা জানায়, বৃহস্পতিবার ভোররাতে একটি পিকআপ (ঢাকা মেট্টো ন- ১৭-৩৭৮০) ৩৫ হাজার একশ’ ডিম নিয়ে সিরাজগঞ্জের কামারখদ থেকে নাটোরে যাচ্ছিল। পথে বড়াইগ্রাম উপজেলার আগ্রান সূতিরপাড় এলাকায় পিকআপটির চাকা পাংচার হয়ে গেলে সেটি পাশের ফিডার রোডে নেমে যায়। খবর পেয়ে বনপাড়া হাইওয়ে পুলিশের একটি টিম ঘটনাস্থলে আসে। এ সময় পুলিশ সদস্যরা পিকআপ উদ্ধারের জন্য রেকার ভাড়াসহ ২০ হাজার টাকা ঘুষ দাবি করে। চালক এতে রাজি না হওয়ায় ক্ষিপ্ত হয়ে পুলিশ সদস্যরা পিকআপে ডিমের খাঁচি বাঁধার রশি চাকু দিয়ে কেটে দেয়। এতে ডিমের খাঁচি রাস্তায় পড়ে অধিকাংশ ভেঙে নষ্ট হয়ে যায়।
বৃহস্পতিবার সকাল ১১টায় সরেজমিনে ঘটনাস্থলে গিয়ে দেখা যায়, স্থানীয় মানুষ রাস্তায় পড়ে থাকা ভাঙাচোরা ডিম কুড়িয়ে নিচ্ছেন। রাস্তাজুড়ে ভাঙা ডিমের হলুদ কুসুম ছড়িয়ে-ছিটিয়ে রয়েছে। ট্রাকের চালক-হেলপার ভাঙা ডিম ফেলে প্লাস্টিকের খাঁচাগুলা সংগ্রহ করছেন। রাস্তায় যত্রতত্র কেটে ফেলা রশিগুলা পড়ে রয়েছে।
ঘটনার প্রত্যক্ষদর্শী ও স্থানীয় পুকুরের পাহারাদার শহীদুল ইসলাম ও আতাহার আলী জানান, চালক-হেলপার বারবার নিষেধ করা স্বত্ত্বেও পুলিশ পিকআপের রশিগুলা কেটে দিয়েছে। রশি না কাটলে ডিমগুলা নষ্ট হতো না। পুলিশ ডিমসহ পিকআপটি রেকারে করে থানায় নিয়ে গেলে এমনকি ক্ষতি হতো।
পিকআপের চালক সিরাজগঞ্জ সদরের মজনু মিয়া জানান, গাড়ির চাকা পাংচার হয়ে ফিডার রাস্তায় নেমে গেলেও কোনো ডিম পড়েনি। পুলিশের দাবি মতো ঘুষ না দেওয়ায় তারা রাগে ডিম বাঁধার রশিগুলো কেটে দেওয়ায় সব ডিম রাস্তায় পড়ে যায়।
ডিমের মালিক সিরাজগঞ্জের কামারখদ উপজেলার জামতৈল গ্রামের মেসার্স প্রীতিমণি এটারপ্রাইজের স্বত্ত্বাধিকারী বিপ্লব কুমার সাহা বলেন, আমি চালকের মোবাইল দিয়ে কর্তব্যরত পুলিশ অফিসারের সঙ্গে কথা বলছি এবং রশি না কাটার জন্য হাতপায়ে ধরে অনুরোধ করেছি। তারা আমার কোনো কথাই শুনেনি।
বনপাড়া হাইওয় থানার ওসি আলিম হাসান শিকদার রশি কেটে ডিম ফেলে দেওয়ার বিষয়টি সঠিক নয় দাবী করে জানান, পিকআপটি কাত হয়ে ডিম পড়ে নষ্ট হয়ে গেছে। এ সময় রশিগুলার কাটা টুকরা রাস্তায় পড়ে থাকার বিষয়ে জানতে চাইলে তিনি বলেন, সেগুলো রেকারের লোকেরা কাটতে পারে।